ด่วน! มติ “ศบค.” ต่ออายุ พ.ร.ก.ฉุกเฉิน ถึงสิ้น ส.ค. เตรียมชงเข้า ครม. สัปดาห์หน้า
ด่วน! มติ “ศบค.” ต่ออายุ พ.ร.ก.ฉุกเฉิน ถึงสิ้น ส.ค. เตรียมชงเข้า ครม. สัปดาห์หน้า 
ด่วน! มติ “ศบค.” ต่ออายุ พ.ร.ก.ฉุกเฉิน ถึงสิ้น ส.ค. เตรียมชงเข้า ครม. สัปดาห์หน้า
22 ก.ค. 2563

นพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) เปิดเผยว่า ที่ประชุม ศบค.ชุดใหญ่ที่มี พล.อ.ประยุทธ์ จันทร์โอชา นายกรัฐมนตรี และ รมว.กลาโหม เป็นประธานในช่วงเช้าวันนี้ (22 ก.ค.63) มีมติเห็นชอบตามสภาความมั่นคงแห่งชาติ (สมช.) ให้ขยายเวลาการบังคับใช้ พ.ร.ก.การบริหารราชการในสถานการณ์ฉุกเฉิน ต่อไปอีก 1 เดือนถึงสิ้นเดือน ส.ค.63
โดยจะให้เสนอคณะรัฐมนตรี (ครม.) พิจารณาสัปดาห์หน้า เนื่องจากยังมีความจำเป็นในการควบคุมสถานการณ์ในช่วงที่ต่างประเทศยังมีการแพร่ระบาดรุนแรง ขณะที่ประเทศไทยยังเปิดรับผู้ที่เดินทางมาจากต่างประเทศทั้งคนไทยและชาวต่างชาติ
ด้าน พล.อ.สมศักดิ์ รุ่งสิตา เลขาธิการ สมช. กล่าวถึงเหตุผลความจำเป็นการขยายประกาศ พ.ร.ก.ฉุกเฉินฯ ว่า จากที่ได้มีการหารือกับหน่วยงานความมั่นคง ประชาคมข่าวกรอง และบุคลากรด้านสาธารณสุข มองว่ายังมีความจำเป็นต้องมีกฎหมายลักษณะนี้ควบคุมต่อไปอีกระยะหนึ่งก่อน เนื่องจากสถานการณ์โลกมีการติดเชื้อเกือบ 2 แสนคนต่อวัน ถือเป็นสถานการณ์ที่รุนแรงและอยู่รายล้อมประเทศไทย
ขณะที่ประเทศไทยมีความจำเป็นเปิดประเทศมากยิ่งขึ้น โดยล่าสุด ศบค.ชุดใหญ่ได้เห็นชอบการเปิดประเทศ โดยเฉพาะการรับแรงงานต่างด้าว การผ่อนคลายโปรแกรมท่องเที่ยว การอนุญาตให้ชาวต่างชาติเข้ามาจัดแสดงสินค้า ถ่ายทำภาพยนตร์ในไทย โดยมาตรการสำคัญของรัฐคือการกักตัว 14 วัน ถือเป็นมาตรการสำคัญ ซึ่งเครื่องมือเดียวที่จะทำได้คือ พ.ร.ก.ฉุกเฉินฯ
          “ทั้งหมดเป็นมาตรการกระตุ้นเศรษฐกิจ แต่อยู่บนพื้นฐานความปลอดภัยทางสาธารณสุข เครื่องมือเพียงอย่างเดียวที่จะประกันได้ว่า สิ่งที่เราอนุญาตหรือผ่อนคลายไปในเชิงธุรกิจ ในเชิงเศรษฐกิจจะถูกชั่งน้ำหนักโดยความปลอดภัยทางสาธารณสุข คือ พ.ร.ก.ฉุกเฉิน เราจึงจำเป็นต้องประกาศขยายเวลาการประกาศใช้ พ.ร.ก.ฉุกเฉินฯ ออกไปอีก 1 เดือน โดยเฉพาะในช่วงเปลี่ยนผ่านที่ยังไม่มีกฎหมายตัวอื่น แต่ไม่ได้แปลว่าเรานิ่งนอนใจ โดยที่หน่วยงานที่เกี่ยวข้องอยู่ระหว่างพยายามปรับปรุง พ.ร.บ.โรคติดต่อ เพื่อให้มีอำนาจหน้าที่ใกล้เคียง พ.ร.ก.ฉุกเฉินฯ” พล.อ.สมศักดิ์ กล่าว
อย่างไรก็ตาม เพื่อให้ประชาชนทั่วไปสบายใจยิ่งขึ้น ในการต่ออายุพ.ร.ก.ฉุกเฉินฯ ออกไปอีก 1 เดือนตลอดเดือนส.ค.นั้นจะไม่มีการใช้มาตรา 9 ของ พ.ร.ก.ฉุกเฉินฯ มาห้ามการชุมนุมต่าง ๆ เพื่อแสดงให้เห็นว่ามีเจตนาเพื่อใช้ในการควบคุมโรคโดยบริสุทธิ์ใจเพียงอย่างเดียว ส่วนการชุมนุมทางการเมืองต้องไปปฎิบัติตามกฎหมายอื่นที่เกี่ยวข้องซึ่งเป็นกฎหมายปกติ
   “ที่ผ่านมาเราใช้มาตรา 9 ของพ.ร.ก.ฉุกเฉินฯ อย่างเบาที่สุดแล้ว ถึงวันนี้ไม่ได้มีการห้ามการออกนอกเคหะสถาน (เคอร์ฟิว) แล้ว แต่สิ่งที่จะไม่ห้ามต่อไปคือ จะไม่ใช้มาตรา 9 ของ พ.ร.ก.มาห้ามการชุมนุม …แต่ใช้เพื่อประโยชน์ทางสาธารณสุขจริงๆ” พล.อ.สมศักดิ์ กล่าว